**Musculus biceps brachii**, på norsk **den tohovda olbogebøyaren** eller berre **biceps** i vanleg daglegtale, er ein tohovda muskel som ligg på framsida av overarma mellom aksla og olboga. Begge hovuda kjem frå skulderbladet (*scapula*), og saman blir dei til ein muskelbuk som festar på den øvste delen av underarma. Sjølv om m. biceps brachii går frå aksla og ned til underarma, så er det berre i underarma den har dei viktigaste rørslene, nemleg å supinere (utoverrotere) underarma og flektere (bøye) olboga. Muskelen blir innervert av *n. musculocutaneus*.

Utspring og feste
-----------------

Proksimalt, det vil seie mot kroppen, spring det kortet hovudet, *caput breve m. bicipitis brachii* ut frå *processus coracoideus* som er på toppen av *scapula*. Det lange hovudet, *caput longum m. bicipitis brachii*, kjem frå *tuberculum supraglenoidale* som òg er på *scapula*, og sena kjem ut frå leddkapselen, går ned i *sulcus intertubercularis* på overarmsbeinet, *humerus* før hovudet slår seg saman med det korte hovudet. Hovuda går saman i ein muskelbuk midt på *humerus*, nært festa til *m. deltoideus*. Distalt, lenger ut på arma, festar muskelen i to sener. Den krafigaste av desse senene festar på *tuberositas radii* på spolebeinet, *radius*, medan den andre sena går over i ein senespegel, ein aponevrose kalla *lacertus fibrosus*, som breier seg utover muskelfascien over bøyarane på ulnarsida av underarma.

Rørsle
------

M. biceps brachii går over tre ledd, skulderleddet, *articulatio glenohumerale*, olbogeleddet, *articulatio humeroulnare* og leddet mellom *radius* og *ulna*, *articulatio radioulnare*, og kan derfor røre arma ved å trekkje seg saman over desse ledda. Dei viktigaste rørslene til muskelen er å supinere (utoverrotere) underarma i *articulatio radioulnare* og å bøye arma i olboga. I motsetnad til kva mange trur er ikkje m. biceps brachii den sterkaste bøyaren i olboga, det er det *m. brachialis* som er. Den er likevel den sterkaste supinatoren, og om ein treng mykje kraft i utoverrotasjonen, lyt ein bøye olboga i 90° vinkel for at *m. biceps brachii* skal få så stor ei vektarm som råd.

Variantar
---------

Trass i namnet som impliserer ein muskel med to hovud, er *m. biceps brachii* ein muskel som kan gje seg til uttrykk i mange variantar. Hos om lag 3 % vil muskelen vere trehovda, og særsynt kan det òg vere fleire hovud enn tre. Vanlegvis vil det tredje hovudet ha utspring medialt for *m. brachialis* og gå saman med det korte hovudet, eller springe ut ved festet til *m. deltoideus*. Den distale sena er i 40 % av tilfella heilt delt i to, medan den dannar en *bifurcatio*, Y-deling, i 25 % av tilfella.

Sjå òg
------

* Musculus coracobrachialis, som går frå *processus coracoideus* ned til ventralsida på mediale humerus.
* Musculus brachialis, som byrjar ventralt på mediale humerus og går ned på *tuberositas ulnae* på underarmsbeinet, *ulna*.
* Musculus brachioradialis, som byrjar lateralt på distale humerus og går ned over olboga og festar distalt på *radius* på *processus styloideus radii*.

Kvar *m. biceps brachii* sit på overarma.
* Biceps i høve til triceps.Biceps i høve til triceps.
* Døme på ei arm bøygd i pronert stilling, med biceps delvis samantrekt.Døme på ei arm bøygd i *pronert* stilling, med biceps delvis samantrekt.
* Døme på ei arm bøygd i supinert stilling, med biceps heilt samantrekt.Døme på ei arm bøygd i **supinert** stilling, med biceps heilt samantrekt.

Referansar
----------

1. 1 2  «Musklane og fasciane på arma (engelsk)». *Anatomy of the Human Body (Gray's Anatomy)*. Henta 31. mai 2012.
2. ↑  Kumar, Hitendra (2008). «Eit anatomisk innsyn i musculus biceps brachii sitt tredje hovud» (PDF). *Bratislava Medical Journal* (på engelsk). s. 76–78. Henta 31. mai 2012.
3. ↑  Dirim, Berna (2008). «Terminal bifurkasjon av musculus biceps brachii og sena: Anatomiske omsyn og kliniske følgjer» (PDF). *American Journal of Roentgenology* (på engelsk). s. 191–198. Henta 31. mai 2012.